རྨ་ཀླུང་ལྷ་མོ་སྐྱབས་ནི་ཕ་ཡུལ་མཚོ་སྔོན་ཞིང་ཆེན་རྨ་ལྷོ་ཁུལ་གཙང་ལྷ་སྡེ་ཞེས་པའི་ཚོ་བ་དེ་ནས་ཡིན། སྤྱི་ལོ་ ༢༠༠༧ ལོར་རྒྱ་གར་དུ་སླེབས་རྗེས་ད་ལྟར་བར་དུ་སློབ་གཉེར་བྱས་ཤིང་། ཝཱ་ཎའི་རིག་རླབས་ཀྱི་རྩོམ་སྒྲིག་པའི་འགན་ཁུར་ཏེ<<ཝཱ་ཎ་རིག་རླབས་དུས་དེབ་>>དང་ ༢༠༡༨ ལོར་<<དུང་སྒྲ་>>ཞེས་པའི་མཁས་པའི་དཔྱད་རྩོམ་ཕྱོགས་བསྒྲིགས་རྩོམ་སྒྲིག་བྱས། དེ་བཞིན་<<ལོ་རྒྱུས་རིག་པ་>>ཞེས་པའི་འགྱུར་དེབ་དང་། <<གཙང་བཙན་པོ་མའི་སྐོར་ཆེ་ལོང་ཙམ་བརྗོད་པ།>> <<ཁ་འབབ་བཞིའི་སྐོར་ལ་མདོ་ཙམ་དཔྱད་པ།>> <<བོད་མདོ་དབུས་མདོ་སྒང་གི་ཆུ་བོ་དག་གི་སྐོར་མདོ་ཙམ་བཤད་པ།>> <<ཆུ་ཡོས་ནས་ཤིང་འབྲུག་བར་གྱི་མཚོ་སྔོན་སྡེ་གཟར་ (1723-24) སྐོར་ལ་ཅུང་ཟད་དཔྱད་པ།>> <<མདོ་ཁམས་ཀྱི་ཆུ་བོ་ཆེན་པོ་བཞིའི་སྐོར་རགས་རམ་ཙམ་གླེང་བ་>>ཞེས་པ་ལ་སོགས་པའི་དཔྱད་རྩོམ་སྣ་ཚོགས་སྤེལ་མྱོང་། བོད་ཀྱི་སྲིད་ཇུས་ཉམས་ཞིབ་ཁང་གི་ན་གཞོན་ཉམས་ཞིབ་ཚོགས་འདུའི་སྟེང་ཐེངས་འགར་གཏམ་བཤད་བྱས་པར་མྱོང་བར་མ་ཟད་དཔྱད་རྩོམ་ཡང་བཏོན་ཡོད། ཡུན་ཙམ་ལ་བོད་ཀྱི་སྨན་རྩིས་ཁང་མཐོ་སློབ་ཏུ་དགེ་རྒན་བྱས། ད་ལྟ་དབུས་བོད་ཀྱི་གཙུག་ལག་སློབ་གཉེར་ཁང་དུ་བོད་ཀྱི་གདོད་མའི་ལོ་རྒྱུས་དང་འབྲེལ་བའི་ཞིབ་འཇུག་བྱེད་བཞིན་ཡོད།